S-300/2017

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 25. apríl 2017, á hendur S-kk-þgf Þ-kk-þgf Á-kk-þgf, kt. 000000-0000, Sundlaugavegi 8, Reykjavík, fyrir eftirtalin umferðar- og fíkniefnalagabrot:

1. Með því að hafa laugardaginn 17. september 2016, ekið bifreiðinni JY-958 ófær um að stjórna henni örugglega vegna áhrifa ávana- og fíkniefna (í blóði mældist amfetamín 1800 ng/ml) eftir Tryggvagötu í miðbæ Reykjavíkur, þar sem lögregla stöðvaði aksturinn. Við leit lögreglu í bifreiðinni var svo lagt hald á 11 g af amfetamíni, 1,67 g af kókaíni og 1,12 g af marijúana sem ákærði hafði haft í vörslum sínum.

2. Með því að hafa mánudaginn 26. september 2016, ekið bifreiðinni JY-958 ófær um að stjórna henni örugglega vegna áhrifa ávana- og fíkniefna (í blóði mældist amfetamín 845 ng/ml) eftir Hafnarfjarðarvegi í Garðabæ, þar sem lögregla stöðvaði aksturinn.

3. Með því að hafa fimmtudaginn 29. september 2016, við Járnháls í Reykjavík, haft í vörslum sínum 0,85 g af amfetamíni, sem lögregla fann í jakkavasa hans.

4. Með því að hafa fimmtudaginn 2. mars 2017, ekið bifreiðinni AN-452 ófær um að stjórna henni örugglega vegna áhrifa ávana- og fíkniefna (í blóði mældist amfetamín 375 ng/ml) eftir Fellsmúla í Reykjavík, þar sem lögregla stöðvaði aksturinn. Við leit lögreglu í bifreiðinni var svo lagt hald á 27,54 g af amfetamíni sem ákærði hafði haft í vörslum sínum.

Telst þetta varða við 1., sbr. 2. mgr. 45. gr. a., sbr. 1. mgr. 100. gr. umferðarlaga nr. 50/1987 og 4., sbr. 1. mgr. 2. gr., sbr. 5. og 6. gr. laga nr. 65/1974 um ávana- og fíkniefni.

Þess er krafist að ákærði verði dæmdur til refsingar, greiðslu alls sakarkostnaðar og sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006. Jafnframt að ákærði sæti upptöku á 38,54 g af amfetamíni, 1,67 g af kókaíni og 1,12 g af marijúana samkvæmt heimild í 6. mgr. 5. gr. laga nr. 65/1974.

Ákærði sótti ekki þing við þingfestingu málsins og hafði ekki boðað forföll en hafði verið birt ákæra og fyrirkall. Verður málið dæmt samkvæmt heimild í a-lið 1. mgr. 161. gr. laga nr. 88/2008 um meðferð sakamála enda var þess getið í fyrirkallinu að þannig gæti farið um meðferð málsins.

Með vísan til framanritaðs og til rannsóknargagna málsins telst framangreind háttsemi sönnuð og er hún rétt heimfærð til refsiákvæða í ákæru.

Ákærði er fæddur í júní 1987. Sakaferill hans hefur ekki áhrif við ákvörðun refsingar í máli þessu.

Með hliðsjón af brotum ákærða og ákvæðum 77. gr. almennra hegningarlaga nr. 19/1940 þykir refsing ákærða hæfilega ákveðin fangelsi í 30 daga en fullnustu refsingarinnar er frestað og falli hún niður að liðnum tveimur árum frá uppkvaðningu dóms þessa haldi ákærða almennt skilorð 57. gr. laga nr. 19/1940, sbr. 4. gr. laga nr. 22/1955.

Með vísan til lagaákvæða í ákæru er ákærði sviptur ökurétti í tvö ár frá birtingu dóms þessa að telja.

Með vísan til lagaákvæða í ákæru eru gerð upptæk til ríkissjóðs 38,54 g af amfetamíni, 1,67 g af kókaíni og 1,12 g af marijúana, sem lögregla lagði hald á við rannsókn málsins.

Ákærði greiði 250.999 krónur í sakarkostnað.

L-kvk-nf R-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, S-kk-nf Þ-kk-nf Á-kk-nf, sæti fangelsi í 30 daga en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa, haldi ákærða almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði er sviptur ökurétti í tvö ár frá birtingu dómsins að telja.

Upptæk eru gerð til ríkissjóðs á 38,54 g af amfetamíni, 1,67 g af kókaíni og 1,12 g af marijúana.

Ákærði greiði 250.999 krónur í sakarkostnað.

L-kvk-nf R-kvk-nf S-kvk-nf